EL
L 168/30
Επίσημη Εφημερίδα της Ευρωπαϊκής Ένωσης
3.7.2023
ΠΑΡΑΡΤΗΜΑ
Υποστήριξη από την Ευρωπαϊκή Ένωση της ενίσχυσης της επιχειρησιακής αποτελεσματικότητας του ΟΑΧΟ — ΕΕ 2023
1.
Ιστορικό
Τον Δεκέμβριο του 2003, η Ευρωπαϊκή Ένωση (ΕΕ) ενέκρινε τη στρατηγική της ΕΕ κατά της διάδοσης όπλων μαζικής καταστροφής (στρατηγική της ΕΕ), στην οποία αναγνωρίζει την απειλή που συνιστούν τα όπλα μαζικής καταστροφής για τη διεθνή ειρήνη και ασφάλεια.
Η στρατηγική της ΕΕ υπογραμμίζει τον κρίσιμο ρόλο της σύμβασης για τα χημικά όπλα (CWC) και του ΟΑΧΟ στη δημιουργία ενός κόσμου απαλλαγμένου από χημικά όπλα.
Οι στόχοι της στρατηγικής της ΕΕ είναι συμπληρωματικοί προς εκείνους της CWC.
Από την έγκριση της στρατηγικής της ΕΕ έως σήμερα, η ΕΕ και ο ΟΑΧΟ συνεχίζουν να συνεργάζονται καθώς επίσης και να δραστηριοποιούνται μέσω μιας σειράς κοινών δράσεων και αποφάσεων του Συμβουλίου (1).
Ο ΟΑΧΟ έχει τύχει συνεχούς υποστήριξης από την ΕΕ κατά την εκτέλεση της εντολής του, κάτι που αντανακλά μια διαρκή δέσμευση υπέρ της πλήρους εφαρμογής της CWC, με εθελοντικές συνεισφορές ύψους 38,2 εκατ.
EUR μέσω του προϋπολογισμού της κοινής εξωτερικής πολιτικής και πολιτικής ασφάλειας (ΚΕΠΠΑ), που καταβάλλονται από το 2004.
Ο ΟΑΧΟ εκφράζει ικανοποίηση για τη διαρκή δέσμευση της ΕΕ υπέρ της υποστήριξης του ΟΑΧΟ στις προσπάθειές του να υλοποιήσει τον στόχο της Σύμβασης - έναν κόσμο απαλλαγμένο από χημικά όπλα, συμβάλλοντας με τον τρόπο αυτό στη διεθνή ειρήνη και ασφάλεια.
Επιπλέον, ο ΟΑΧΟ, αντιλαμβανόμενος τις διαφαινόμενες προκλήσεις, εκφράζει επίσης ικανοποίηση για το αδιάπτωτο ενδιαφέρον της ΕΕ ως προς την ενίσχυση της υποστήριξης που παρέχει στις τεχνικές ομάδες του κατά την παροχή βοήθειας στα συμβαλλόμενα κράτη στο πλαίσιο της Σύμβασης, αναλόγως των αναγκών, στο πλαίσιο της ενεργούς υλοποίησης των κεφαλαίων ΙΙ και ΙΙΙ της στρατηγικής της ΕΕ.
Το δυναμικό περιβάλλον που υφίσταται ως προς τη διεθνή ασφάλεια καθιστά την αποστολή του ΟΑΧΟ πιο χρήσιμη από ποτέ.
Η προσεχής πέμπτη διάσκεψη αναθεώρησης, το επικείμενο ορόσημο της πλήρους καταστροφής των δεδηλωμένων αποθεμάτων χημικών όπλων καθώς και το άνοιγμα του νέου Κέντρου Χημείας και Τεχνολογίας (CCT) προσφέρουν ευκαιρίες αλλά συνιστούν επίσης προκλήσεις για τον ΟΑΧΟ.
Για να διατηρήσει ο Οργανισμός τη χρησιμότητά του στην περίοδο μετά την καταστροφή των αποθεμάτων, έχει ζωτική σημασία η στρατηγική δέσμευση.
Η σύμπραξη και η υποστήριξη μέσω του προϋπολογισμού της κοινής εξωτερικής πολιτικής της ΕΕ (ΚΕΠΠΑ) έχουν αποδειχθεί καθοριστικής σημασίας για να βοηθηθεί ο ΟΑΧΟ στην προώθηση και την υλοποίηση των βασικών του στόχων, πράγμα που διευρύνει επίσης τον αντίκτυπο των δραστηριοτήτων του ΟΑΧΟ.
2.
Σκοπός του έργου
2.1 Γενικοί στόχοι του έργου Ο γενικός στόχος του έργου είναι να διασφαλιστεί η ικανότητα της Γραμματείας να διευκολύνει και να βελτιώνει την εφαρμογή της σύμβασης από τα συμβαλλόμενα κράτη.
Μια τέτοιου είδους στήριξη μπορεί να συμβάλει στην ειρήνη και τη διεθνή ασφάλεια μέσω της αποτελεσματικής εφαρμογής της εντολής του ΟΑΧΟ.
Μπορεί επίσης να συμβάλει στην αποτροπή της επανεμφάνισης χημικών όπλων, προωθώντας παράλληλα τις ειρηνικές χρήσεις της χημείας.
Κατά την υλοποίηση του έργου θα ληφθεί δεόντως υπόψη, οποτεδήποτε τούτο είναι εφικτό στο πλαίσιο των προτεινόμενων δραστηριοτήτων, η ισόρροπη εκπροσώπηση των φύλων.
2.2 Ειδικοί στόχοι — Επαλήθευση της καταστροφής των αποθεμάτων χημικών όπλων και των εγκαταστάσεων παραγωγής χημικών όπλων υπό τον όρο εφαρμογής των μέτρων επαλήθευσης που προβλέπονται στη CWC. — Αποτροπή της επανεμφάνισης και μείωση της απειλής που συνιστά η χρήση χημικών όπλων μέσω της μη διάδοσης χημικών όπλων, μέσω της εφαρμογής των προβλεπόμενων από τη Σύμβαση μέτρων επαλήθευσης και εφαρμογής, τα οποία χρησιμεύουν επίσης για την οικοδόμηση εμπιστοσύνης μεταξύ συμβαλλόμενων κρατών. — Αποτελεσματική και αξιόπιστη αντίδραση στη χρήση χημικών όπλων και στις καταγγελίες χρήσης χημικών όπλων. — Διασφάλιση ετοιμότητας με την παροχή συνδρομής και προστασίας έναντι των χημικών όπλων και της χρήσης ή της απειλής χρήσης τους, σύμφωνα με τις διατάξεις του άρθρου Χ της CWC.
(1) Στο πλαίσιο των οποίων περιλαμβάνονται: Κοινή δράση 2004/797/ΚΕΠΠΑ (έληξε)· Κοινή δράση 2005/913/ΚΕΠΠΑ (έληξε)· Κοινή δράση 2007/185/ΚΕΠΠΑ (έληξε)· Απόφαση 2009/569/ΚΕΠΠΑ (έληξε)· Κοινή δράση 2012/166/ΚΕΠΠΑ (έληξε)· Απόφαση 2015/259 (παρατάθηκε με την απόφαση 2018/294 και έληξε)· Απόφαση 2017/2302 (παρατάθηκε με την απόφαση 2019/1092, έληξε)· Απόφαση 2017/2303 (παρατάθηκε με την απόφαση 2018/1943 και την απόφαση 2019/2112, έληξε)· Απόφαση 2019/538 (σε ισχύ έως τον Απρίλιο του 2023)· Απόφαση 2021/1026 (σε ισχύ έως τον Αύγουστο του 2023) και απόφαση 2021/2073 (σε ισχύ έως τον Δεκέμβριο του 2025).